Verdagte vas oor moord op N1Zelda van Niekerk is beroof en geskiet nadat sy met ’n pap band langs die N1 in die Kaap gaan staan het. Foto: Facebook ŉ Man is in hegtenis geneem in verband met die moord op ŉ vrou wat Vrydag op ŉ Kaapse snelweg stilgehou het nadat haar motorfiets se band gebars het. Die Wes-Kaapse polisie sê die vrou, Zelda van Niekerk (45), het onder die N7-oorbrug op die N1 stilgehou en is daar oorval, beroof en toe in die maag geskiet. Sy het later in die hospitaal aan haar wond beswyk. Die man is in hegtenis geneem nadat lede van die Kaapse polisie se honde-eenheid, die dwelm-en-bendetaakspan en nog ŉ spesialiseenheid Vrydag omstreeks 20:00 gereageer het op ŉ wenk van die publiek dat ŉ vuurwapen in ŉ huis gehou word in Kensington, ŉ woonbuurt langs die N1, nader aan die middestad. Die polisie sê beamptes het die huis deursoek en afgekom op ŉ gelaaide .38-rewolwer bo-op ŉ hangkas, ammunisie asook verskeie bankkaarte en ŉ rybewys in ŉ asblik. Later het die polisie vasgestel die kaarte het aan Van Niekerk behoort wat vroeër die dag op die N1 beroof en geskiet is. Die 33-jarige man wat in die huis aangetref is, word aangekla van die besit van ŉ onwettige vuurwapen, vermoedelik gesteelde goedere, die onwettige besit van ammunisie en is ook ŉ verdagte in die moordondersoek in afwagting van ballistiese toetse van die vuurwapen waarmee die SAPD nog besig is. Die man bly in aanhouding in die selle van die Maitlandse polisiekantoor. Naasbestaandes, vriende en lede van die motorfietsgemeenskap bring intussen op Facebook en elders hulde aan Van Niekerk, wat op twee weke gelede 45 geword het. “Met gebroke harte verwerk ons die dood van Zelda van Niekerk” skryf die groep Lady Bikers SA. “Rus in vrede.”